Tarybos reglamentas (EB) Nr. 1447/2001
2001 m. birželio 28 d.
iš dalies keičiantis Reglamentą (EB) Nr. 1260/1999, nustatantį bendrąsias nuostatas dėl struktūrinių fondų
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 161 straipsnį ir 299 straipsnio 2 dalį,
atsižvelgdama į Komisijos pasiūlymą [1],
atsižvelgdama į Europos Parlamento sutikimą [2],
atsižvelgdama į Ekonomikos ir socialinių reikalų komiteto nuomonę [3],
atsižvelgdama į Regionų komiteto nuomonę,
kadangi:
(1) Reglamento (EB) Nr. 1260/1999 [4] 29 straipsnio 3 dalies a punkte numatyta galimybė skirti fondų įnašą, ne didesnį nei 85 % visų tam tikrus reikalavimus atitinkančių išlaidų tik Sanglaudos fonde numatytos valstybės narės atokiausiems regionams ir nuošalioms Graikijos saloms, kurių padėtis yra sunki dėl jų atokumo.
(2) Sutarties 299 straipsnio 2 dalyje teigiama, kad visi atokiausi regionai susiduria su tomis pačiomis kliūtimis, pirmiausia su atokumu ir izoliuotumu, kurios labai riboja jų plėtrą.
(3) Atitinkamai Reglamento (EB) Nr. 1260/1999 29 straipsnio 3 dalies a punktas turėtų būti iš dalies pakeistas, kad būtų nustatytas didžiausias fondų įnašas, sudarantis 85 % visų tam tikrus reikalavimus atitinkančių išlaidų visiems atokiausiems regionams, nepriklausomai nuo to, ar valstybė narė yra numatyta Sanglaudos fonde ar ne, jeigu tai nesusiję su investicijomis į infrastruktūros projektus, uždirbančius nemažas grynąsias pajamas, arba investicijomis į firmas.
(4) Reglamento (EB) Nr. 1260/1999 29 straipsnio 4 dalies b punkte nustatyta, kad investicijų į firmas atveju fondų įnašas negali viršyti 35 % visų tam tikrus reikalavimus atitinkančių išlaidų 1 tiksle nurodytuose regionuose.
(5) Visi atokiausi regionai atitinka struktūrinių fondų 1 tikslą 2000 m. sausio 1 d. - 2006 m. gruodžio 31 d. laikotarpiu pagal 1999 m. liepos 1 d. Komisijos sprendimą 1999/502/EB, pateikiantį sąrašą regionų, kuriems taikomas struktūrinių fondų 1 tikslas 2000-2006 m. laikotarpiui.
(6) Atsižvelgiant į sunkumus, su kuriais susiduria atokiausiuose regionuose įsikūrusios mažosios ir vidutinės firmos, būtina maksimaliai padidinti struktūrinių fondų pagalbą investicijų į jas atveju, kad būtų ženkliai prisidėta prie šių regionų plėtros.
(7) Dėl to Reglamento (EB) Nr. 1260/1999 29 straipsnio 4 dalies b punktas turėtų būti iš dalies pakeistas taip, kad investicijų į atokiausiuose regionuose įsikūrusias mažąsias ir vidutines firmas atveju fondų pagalba galėtų sudaryti ne daugiau kaip 50 % visų tam tikrus reikalavimus atitinkančių išlaidų.
(8) Pagal Reglamento (EB) Nr. 1260/1999 14 straipsnį kiekvienas planas, Bendrijos paramos sistema, veiklos programa ir bendrasis programavimo dokumentas turi apimti septynerių metų laikotarpį, o programavimo laikotarpis turi būti pradėtas skaičiuoti nuo 2000 m. sausio 1 d. Siekiant nuoseklumo ir vengiant tos pačios programos gavėjų diskriminacijos, šiame reglamente numatytos leidžiančios nukrypti nuostatos išimties tvarka turi būti taikomos visam programavimo laikotarpiui.
(9) 1993 m. liepos 19 d. Tarybos reglamento (EEB) Nr. 2019/93, nustatančio konkrečias žemės ūkio produktams skirtas priemones mažesnėms Egėjo jūros saloms [5], 13 straipsnyje šioms saloms yra numatytos struktūrinės nukrypti leidžiančios nuostatos. Šis straipsnis panaikinamas 1999 m. gegužės 17 d. Tarybos reglamentu (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiančiu bei panaikinančiu tam tikrus reglamentus [6]. Mažesnių Egėjo jūros salų išskirtinė padėtis ir geografinis pobūdis kliudo jų kaimo vietovėms prisitaikyti ir plėtotis, o tai galima kompensuoti padidinus struktūrinių fondų įnašą,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1260/1999 iš dalies keičiamas taip:
1. 29 straipsnio 3 dalies a punktas iš dalies keičiamas taip:
"a) ne daugiau nei 75 % visų tam tikrus reikalavimus atitinkančių išlaidų, ir paprastai ne mažiau nei 50 % viešųjų išlaidų, atitinkančių tam tikrus reikalavimus, priemonėms, kurios vykdomos 1 tiksle nurodytuose regionuose. Jeigu regionai yra valstybėje narėje, kuri numatyta Sanglaudos fonde, Bendrijos įnašas išimties tvarka ir deramai pagrįstais atvejais gali būti ne didesnis nei 80 % visų tam tikrus reikalavimus atitinkančių išlaidų ir ne didesnis nei 85 % visų tam tikrus reikalavimus atitinkančių išlaidų, skirtų nuošalioms Graikijos saloms, kurių padėtis yra sunki dėl jų atokumo. Bendrijos įnašas visiems atokiausiems regionams išimties tvarka ir deramai pagrįstais atvejais gali būti ne didesnis kaip 85 % visų tam tikrus reikalavimus atitinkančių išlaidų;"
2. Prie 29 straipsnio 4 dalies b punkto antros pastraipos pridedamas šis papunktis:
"ii) 50 % visų tam tikrus reikalavimus atitinkančių išlaidų atokiausiuose regionuose ir, išimties tvarka, taip pat mažesnėse Egėjo jūros salose investicijų atveju pagal Reglamentą (EB) Nr. 1257/1999, investicijų į mažąsias ir vidutines firmas atveju;"
ii ir iii papunkčiai atitinkamai tampa iii ir iv papunkčiais.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas taikomas nuo 2000 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2001 m. birželio 28 d.